
DECISIÓ 11/04

Assumpte: Anunci Honda Civic
1. El 26 de gener de 2004 una persona formula una reclamació per correu electrònic en relació amb l’anunci esmentat. La persona reclamant considera que el model de cotxe que es publicita hauria de difondre un missatge de civisme i no a l’inrevés, ja que es mostren imatges de comportaments que s’associen a conductors incívics  i inciten a comportaments antisocials. 

2. Es localitza una emissió de l’anunci objecte de reclamació el 26 de gener de 2004 a les 21.00 hores, a TV3.

3. L’anunci està format de diferents seqüències a través de les quals s’escenifica la suposada trajectòria d’un vaixell. Les imatges mostren el vaixell fent maniobres fictícies -tenint en compte el tipus de mitjà de transport que és- com esquivar boies fent ziga-zagues a gran velocitat i derrapar en el moment d’atracar a port.

Quan el vaixell arriba a port, del seu interior en surt el cotxe que s’anuncia mentre una veu en off diu: “Nou Honda Civic. Es porta dins”. En la part inferior de la pantalla apareix una sobreimpressió indicant les condicions de venda del vehicle. 

Al final de l’anunci, apareix sobre pantalla negra el preu del vehicle en les diferents modalitats, així com el lema “Honda. The power of dreams”.

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 d’abril de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació considerant que les imatges que es mostren a l’anunci són clarament irreals i inimitables i que, com a conseqüència, no poden induir comportaments perillosos o antisocials.

5. El Consell acorda comunicar aquesta decisió a la persona interessada i a Televisió de Catalunya.

Barcelona, 7 d’abril de 2004

El president

Francesc Codina i Castillo

